Willem Drees
Store norske leksikon,Historie,Verdens historie og samtidshistorie,Europa,Nederlands historie,Nederlands samtidshistorie
Willem Drees var en nederlandsk politiker, statsminister 1948—1958. Han representerte det sosialdemokratiske partiet, PvdA.
Drees var født og oppvokst i Amsterdam, men flyttet etter hvert til Haag. Han ble i 1904 medlem av Sociaal-Democratische Arbeiderspartij (SDAP), en av forløperne til PvdA. I 1927 ble han medlem av partiets sentralstyre, og fra 1933 representerte han partiet i parlamentet.Under den nazistiske okkupasjonen ble Drees satt i konsentrasjonsleiren Buchenwald fram til 1941, og siden spilte han en stor rolle i motstandsbevegelsen: Fra august 1944 var han del av overgangsadministrasjonen i den befridde delen av Nederland. Etter frigjøringa var han sosialminister i årene 1945—1948, under statsministrene Schermerhorn og Beel.I 1948 ble Drees statsminister for ei koalisjonsregjering som besto av PvdA og de kristeligdemokratiske partiene KVP og CHU. Til 1952 var også det liberale VVD med, men ble dette året avløst av det kristeligdemokratiske ARP. I alt satt Drees som statsminister fram til han gikk av i 1958. I hans statsministertid ble den nederlandske velferdsstaten utbygd, og landet sluttet seg til NATO og EEC, samt at landet måtte håndtere utfordringa ved at Indonesia frigjorde seg. Les mer i Store norske leksikon Nederlands historie